اقلیتی امور کی وزارتت
صحت اور خاندانی بہبود اور کیمیکل فرٹیلائزر کے مرکزی وزیر ڈاکٹر منسکھ مانڈویا نے آج لکھنؤ میں 32 ویں ’’ہنر ہاٹ‘‘ کا افتتاح کیا
ملک کے گھریلو کاریگروں اور دست کاروں کے آرٹ اور کرافٹ کو فروغ دیا جائے ، حوصلہ افزائی کی جائے اور اس کا احترام کیا جائے : ڈاکٹر منسکھ مانڈویا
ملک بھر میں چھپے آرٹ اور کرافٹ کو ’ہنر ہاٹ‘ کے ذریعہ تسلیم کیا جارہا ہے :ڈاکٹر منسکھ مانڈویا
نئی دہلی:12؍نومبر2021:
صحت اور خاندانی بہبود اور کیمیکل فرٹیلائزر کے مرکزی وزیر ڈاکٹر منسکھ مانڈویا نے ملک کے روایتی آرٹ اور کرافٹ کو فروغ دینے اور اس کے تحفظ کے لئے آج لکھنؤ میں 32 ویں ’’ہنر ہاٹ‘‘، ’’ پرفیکٹ پلیٹ فارم‘‘ کا افتتاح کیا۔
"ہنر ہاٹ" کے افتتاح کے ڈاکٹر منسکھ مانڈویا نےاپنے خطاب میں کہا کہ یہ انتہائی ضروری ہے کہ ملک کے گھریلو کاریگروں اور دستکاروں کے آرٹ اور کرافٹ کو فروغ دیا جائے، حوصلہ افزائی کی جائے اور ان کا احترام کیا جائے ۔ ملک بھر میں چھپے آرٹ اور کرافٹ کو ’ہنر ہاٹ‘ کے ذریعہ تسلیم کیا جارہا ہے ۔
ڈاکٹر منسکھ مانڈویا نے کہا کہ بھارت کئی صدیوں سے پوری دنیا میں دستکاری کی تجارت کررہا ہے۔ وزیراعظم جناب نریندر مودی نے ’’ آتم نربھربھارت‘‘ کے ویژن کو پورا کرنے کے لئے ’’لوکل فار ووکل ‘‘ کا نعرہ دیا ہے جسے ’ہنر ہاٹ‘ آگے بڑھا رہا ہے۔
انہوں نے کہا کہ ملک کے دستکاروں اور کاریگروں کی آمدنی بڑھانے کے لئے ان کی گھریلو ہاتھ سے بنی اشیا کے لئے قومی اور بین الاقوامی بازار فراہم کرنے کی ضرورت ہے اور ہنرہاٹ اس سمت میں ایک اہم پلیٹ فارم ثابت ہوا ہے۔ بھارت کے ہینڈی کرافٹ نے ہنرہاٹ کے ذریعہ پوری دنیا میں شہرت حاصل کی ہے۔
اقلیتی امور کے مرکزی وزیر جناب مختار عباس نقوی ، اترپردیش کے کابینی وزرا جناب سریش کمار کھنّا، جناب آشوتوش ٹنڈن، جناب سدھارتھ ناتھ سنگھ، جناب بریجیش پاٹھک، جناب جے پرتاپ سنگھ اور جناب نندگوپال گپتا نندی ، وزیرمملکت محترمہ سواتی سنگھ ، مختلف عوامی نمائندے، اترپردیش حکومت میں ایڈیشنل چیف سکریٹری جناب نونیت سہگل، اقلیتی امور کی مرکزی وزارت کے سینئر افسران اور دیگر سرکردہ شخصیات بھی افتتاح کے دوران موجود تھیں۔
اس موقع پر جناب نقوی نے کہا کہ 6 لاکھ 75 ہزار سے زیادہ کاریگر، دستکار اور ان سے منسلک لوگوں کو تقریباً گزشتہ چھ سال میں ہنرہاٹ کے ذریعہ روزگار اور روزگار کے مواقع فراہم کئے گئے ہیں۔
عظیم مجاہد آزادی شہید اشفاق اللہ خان جی اور دیگر جانباز شہیدوں کے کنبوں کو جنہوں نے ملک کی سلامتی اور عظمت کے لئے اپنی زندگیاں قربان کیں، اس موقع پر اعزاز سے نوازا گیا۔
"ہنر ہاٹ" میں موجود لوگوں نے ملک میں 110 کروڑ سے زیادہ لوگوں کو کورونا سے بچاؤ کے لئے ٹیکہ کاری کا سنگ میل طے کرنے پر وزیر اعظم جناب نریندر مودی اور صحت اور خاندانی بہبود کے مرکزی وزیر ڈاکٹر منسکھ مانڈویا کی پروجوش انداز میں تعریف کی۔
30 سے زیادہ ریاستوں/مرکز کے زیر انتظام علاقوں کے 600 سے زیادہ کاریگر اور دستکار لکھنؤ میں ’’ہنرہاٹ‘‘ میں شرکت کررہے ہیں۔ "ہنر ہاٹ" میں ملک کے مختلف حصوں کے روایتی کھانے بھیدستیاب ہیں۔ "وشواکرما واٹیکا" کے علاوہ، "سرکس" بھی دکھایا جائے گا جہاں بھارتی سرکس کے فنکار مختلف طرح کے شاندار روایتی تفریحی شو پیش کریں گے ۔
معروف فنکار جیسے انو کپور، پنکج ادھاس، کمار شانو، الکا یاگنک، الطاف راجہ، سریش واڈیکر، سدیش بھوسلے، سدانند بسواس ، پریم بھاٹیہ، وویک مشرا، دلباغ سنگھ، رانی اندرانی، شیبانی کشیپ، سگندھا مشرا، بھوپندر سنگھ بھپی، موہت کھنہ اور دیگر 12 سے 21 نومبر تک منعقد ہونے والے "ہنر ہاٹ" میں روزانہ شام کو مختلف ثقافتی اور میوزیکل پروگرام پیش کریں گے۔
آئندہ "ہنر ہاٹس" کا اہتمام پرگتی میدان، نئی دہلی ، حیدرآباد ، سورت ، جواہر لال نہرو اسٹیڈیم، نئی دہلی  میں کیا جائے گا۔ آنےوالے دنوں میں میسورو، گوہاٹی، پونے، احمد آباد، بھوپال، پٹنہ، پڈوچیری، ممبئی، جموں، چنئی، چنڈی گڑھ، آگرہ، پریاگ راج، گوا، جے پور، بنگلورو، کوٹا، سکم، سری نگر، لیہہ، شیلانگ، رانچی ،اگرتلہ اور دیگر مقامات پر بھی ’’ہنر ہاٹ‘‘ کا انعقاد کیا جائے گا۔